ከዚሁ ጋር ተያይዞ ትልቅ ግንዛቤ ማግኘት ያለበት አብይ ጉዳይ በመውለድ ዕድሜ ክልል ውስጥ የምትገኝ ሴት ኤችአይቪ በደሟ እንደሚገኝ በምርመራ ከተረጋገጠበት ጊዜ ጀምሮ ልጅ መውለድ ጥንቃቄ የሚፈልግ ጉዳይ መሆኑ ነው። ይህም በሁለት ዋና ዋና ምክንያቶች ነው የመጀመሪያው ምክንያት ኤችአይቪ በደሟ የሚገኝባት ሴት ከኤችአይቪ ነፃ የሆነ ልጅ ለማግኘት ጥብቅ የሆነ የጤና ባለሙያ ክትትል ምክርና የሕክምና አገልግሎት ማግኘት ያለባት መሆኑ ነው ይህንን ካላደረገች ኤችአይቪ በደሙ ያለበት ህፃን የመውለድ መጥፎ አጋጣሚ ሊያገኛት ይችላል። በሌላ በኩል ደግሞ እርግዝናና ወሊድ በራሳቸው ብዙ የአካል ለውጦችን የሚያስከትሉ ሂደቶች በመሆናቸው አንዲት ኤች አይቪ በደሟ የሚገኝባት ሴት እርግዝናና ወሊድን ስታቅድ በተሟላ የጤንነት ሁኔታ አርግዛ መውለድ እንድትችል የጤና ባለሙያን ምክር ማግኘት አለባት።